Diari Oficial de la Generalitat Valenciana


Sumari del DOGV 5824, del 08-08-2008 (2008/9640)

RESOLUCIÓ de 30 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració en matèria de prevenció i lluita contra els incendis forestals, entre la Generalitat, a través de les Conselleries de Medi Ambient, Aigua, Urbanisme i Habitatge, i Governació i l'Administrador d'Infraestructures Ferroviàries (ADIF).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5824

Data del DOGV
:   08-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9640


Data del document
:   30-07-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * Conselleria Governació
    * cooperació administrativa
    * administració central

RESOLUCIÓ de 30 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració en matèria de prevenció i lluita contra els incendis forestals, entre la Generalitat, a través de les Conselleries de Medi Ambient, Aigua, Urbanisme i Habitatge, i Governació i l'Administrador d'Infraestructures Ferroviàries (ADIF).
[2008/9640]
La Generalitat, a través de les Conselleries de Medi Ambient, Aigua, Urbanisme i Habitatge, i Governació i l'Administrador d'Infraestructures Ferroviàries (ADIF) han subscrit, després de la tramitació prèvia reglamentària, el 2 d'abril de 2008, un conveni de col·laboració en matèria de prevenció i lluita contra els incendis forestals.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1005/2008, i que figura com a annex d'esta resolució.
Valencia, 30 de juliol de 2008.- El director general de Relacions amb Les Corts i Secretariat del Consell: Ángel Mompó Romero.
CONVENI DE COL·LABORACIÓ EN MATÈRIA DE PREVENCIÓ I LLUITA CONTRA ELS INCENDIS FORESTALS, ENTRE LA GENERALITAT, A TRAVÉS DE LES CONSELLERIES DE MEDI AMBIENT, AIGUA, URBANISME I HABITATGE, I GOVERNACIÓ I L'ADMINISTRADOR D'INFRAESTRUCTURES FERROVIÀRIES (ADIF)
València, a 2 d'abril de 2008
REUNITS
D'una part, el Sr. José Ramón García Antón, conseller de Medi Ambient, Aigua, Urbanisme i Habitatge de la Generalitat i el Sr. Serafin Castellano Gomez, conseller de Governació, d'acord amb el Decret 8/2007, de 28 de juny, del president de la Generalitat en representació d'esta i expressament facultats per a este acte per Acord del Consell de la Generalitat de data de 22 de juny de 2007.
I, d'una altra part, l'entitat pública empresarial Administrador d'Infraestructures Ferroviàries, que d'ara endavant es denominarà ADIF, amb domicili en l'av. de Pius XII, núm. 110, 28085 -Madrid-, representada pel seu president, el Sr. Antonio González Marín, en l'exercici de les facultats que té conferides per l'article 23.2.a) del seu estatut, aprovat mitjançant un Reial decret 2395/2004, de 30 de desembre.
Ambdues parts es reconeixen la capacitat legal suficient per a subscriure el present conveni, en la representació en què intervenen:
EXPOSEN
Primer
Que la Comunitat Valenciana està considerada com una de les regions millor conservades, en termes mediambientals, de tota la Unió Europea, disposant d'una gran riquesa quant a fauna, flora i masses boscoses, que conformen, atesa l'especificitat d'algunes espècies o el perill d'extinció d'estes, uns excepcionals recursos naturals que constituïxen en l'actualitat la base d'una important activitat econòmica, configurada per la qualitat de les produccions obtingudes, que contribuïx de forma decisiva al desenvolupament rural necessari de la major part del territori.
Que en els últims anys s'han experimentat canvis climàtics que estan provocant el desencadenament d'una sèrie de condicions extremes que augmenten el risc de generació d'incendis forestals, amb les destructives conseqüències que això implica, tant per a gran part de la riquesa mediambiental de la regió com per a l'activitat econòmica que sosté.
Que davant del greu problema que suposen els incendis forestals, l'activitat preventiva és una de les ferramentes més eficaces en la lluita contra el foc, i són plenament conscients d'això tant la Conselleria de Medi Ambient, Aigua, Urbanisme i Habitatge com la Conselleria de Governació de la Generalitat com l'ADIF.
Que amb l'entrada en vigor el 22 de febrer de 2004, de la Llei 43/2003, de 21 de novembre, de forests, s'ha actualitzat la legislació estatal aplicable a la lluita contra els incendis forestals, acollint l'esmentada norma les actuals tendències internacionals sobre protecció del medi ambient, especialment quant a desertificació, canvi climàtic i biodiversitat.
Que la matèria es troba també inclosa en el camp de la protecció civil, la normativa del qual es troba continguda, essencialment, en la Llei 2/1985, de 21 de gener, de protecció civil, en el Reial decret 407/1992, de 24 d'abril, pel qual s'aprova la Norma bàsica de protecció civil, i en l'Acord del Consell de Ministres de 18 de març de 1993, per raó del qual s'aprova la Directriu bàsica de planificació de protecció civil d'emergència per incendis forestals.
Que, de la mateixa manera, el Reial decret llei 11/2005, de 22 juliol, convalidat per Resolució de 28 de juliol de 2005 del Congrés dels Diputats, que aprova mesures urgents en matèria d'incendis forestals, ha previst que l'ADIF subscriga convenis de col·laboració amb els governs de les comunitats autònomes per a dur a terme actuacions conjuntes de prevenció i, si és el cas, extinció d'incendis forestals en zones pròximes a la plataforma ferroviària.
Segon
Que dins del marc legislatiu estatal, el dispositiu de prevenció i lluita contra els incendis forestals en la Comunitat Valenciana es recolza en la Llei 3/1993, forestal de la Comunitat Valenciana i la Llei 9/2002, de protecció civil i gestió d'emergències de la Generalitat.
Tercer
Que les conselleries de Medi Ambient, Aigua, Urbanisme i Habitatge i de Governació estan habilitades per a poder concertar acords de col·laboració amb altres administracions públiques a fi, d'una banda, de preservar el principi de cooperació interadministrativa i, d'una altra, d'impulsar l'establiment de totes aquelles mesures que permeten la preservació del medi natural.
Quart
Que segons el que establix el núm. 1 de la disposició addicional primera de la Llei 39/2003, de 17 de novembre, del sector ferroviari, i el que ha previngut el Reial decret llei 1/2004, de 7 de maig, a partir del 31 de desembre de 2004, l'entitat pública empresarial RENFE passa a denominar-se Administrador d'Infraestructures Ferroviàries, d'ara endavant, ADIF, assumint les funcions que expressament li assigna l'esmentada llei, com també les definides en el Reial decret 2387/2004, de 30 de desembre, que va aprovar el Reglament del sector ferroviari i, les explicitades en el Reial decret 2395/2004, de 30 de desembre, pel qual s'aprova el seu estatut.
Cinqué
Que per raó del que disposa l'article 20 de l'esmentada Llei 39/2003, ADIF és una entitat pública empresarial adscrita al Ministeri de Foment a través de la Secretaria General d'Infraestructures, amb personalitat jurídica pròpia, plena capacitat d'obrar i patrimoni propi, i que es regix pel que establix la Llei del sector ferroviari, en la Llei 6/1997, de 14 d'abril, d'organització i funcionament de l'administració General de l'Estat, en les normes de desplegament d'ambdós, en el Reial decret 2395/2004, de 30 de desembre, pel qual s'aprova el seu estatut i, en les altres disposicions que li siguen d'aplicació.
Sisé
Que ADIF està legitimat per a subscriure el present conveni, a l'empara del que establix l'article 4.3 del RD 2395/2004, de 30 de desembre, ja citat, que faculta, expressament, esta entitat pública empresarial per a poder celebrar qualssevol convenis amb l'administració General de l'Estat o amb altres administracions públiques per al millor compliment dels seus fins.
Seté
Que correspon a ADIF, per raó del que ha preceptuat l'article 86.4 de la Llei 39/2003, ja citada, l'exercici de la potestat de policia en relació amb la circulació ferroviària, l'ús i la defensa de la infraestructura, amb la finalitat de garantir la seguretat en el trànsit, la conservació de la infraestructura i les instal·lacions de qualsevol classe, necessàries per a la seua explotació. A més, controlarà el compliment de les obligacions que tendisquen a evitar qualsevol classe de dany, deteriorament de les vies, risc o perill per a les persones, i el respecte de les limitacions imposades en relació amb els terrenys immediats al ferrocarril a què es referix el capítol III, del títol II de l'esmentada llei.
Huité
Que per a la Comunitat Valenciana, els incendis forestals representen, especialment durant determinades èpoques de l'any, una amenaça per al medi natural amb importants pèrdues ecològiques i econòmiques, per la qual cosa, des que la Generalitat va assumir les competències establides respecte d'això, s'ha anat perfilant el desenvolupament d'una regulació legal basada en la configuració d'una estratègia essencialment preventiva, que ha canalitzat tot l'esforç polític i financer per a minimitzar els danys que produïx el foc.
Nové
Que ADIF posseïx com a principis bàsics i prioritaris que conformen la seua actuació, el fet de vetlar per la garantia de l'interés públic general (minimitzant l'impacte mediambiental del trànsit ferroviari que utilitza les infraestructures l'administració de les quals té encomanada); la satisfacció de les necessitats socials sobre la base d'una gestió òptima i fiable de les instal·lacions, per a conferir la imprescindible seguretat als usuaris del ferrocarril i la consecució de l'eficàcia global del sistema ferroviari, per la qual cosa els incendis forestals són una constant preocupació motivada pels efectes indesitjables i perjudicials que ells suposen per a l'entorn natural i, al seu torn, pel perill que comporten per als trànsits ferroviaris.
Per la raó exposada, des de fa anys, RENFE, hui ADIF, va dur a terme un compromés Pla de prevenció i lluita contra els incendis forestals en tot el territori nacional, amb mitjans propis i externs, i ADIF ha pres el testimoni d'eixa transcendental funció, per a vetlar pels aspectes següents:
Supressió del material combustible dels marges de la via mitjançant la neteja mecànica, tractament químic amb trens herbicides, recollida de materials de rebuig, desbrossament de matolls, tala, trossejament de branques i retirada d'estes i de troncs existents en les proximitats de la via, etc.
Control, supervisió i actuacions puntuals i periòdiques sobre totes les seues línies fèrries convencionals i instal·lacions d'electrificació.
Campanyes de sensibilització i reflexió, d'una banda, a nivell intern, a favor de conscienciar a tots els seus agents mitjançant la divulgació d'estes, a fi de transmetre'ls l'enorme significació que implica la detecció precoç de les possibles causes de generació d'incendis forestals i, d'una altra, d'índole externa, per a mantindre en vigor els plans d'accions preventives aprovats cooperant amb les distintes administracions competents en la matèria.
Deu
Que per raó del que ha estipulat l'article 152 del Reglament de la Llei 3/1993, forestal de la Comunitat Valenciana, les entitats propietàries o concessionàries de carreteres i altres vies públiques han de mantindre les zones de servitud netes de vegetació herbàcia i de matoll.
Onze
Que prenent en consideració el fet que el període estival, constituïx una època de perill alt, en el que a generació d'incendis forestals es referix, ADIF oferix a la Conselleria de Medi Ambient, Aigua, Urbanisme i Habitatge i a la Conselleria de Governació de la Generalitat la seua plena cooperació per a previndre la generació d'incendis forestals, perquè com a Administrador de les Infraestructures Ferroviàries de la seua propietat i, per extensió, de les de titularitat de l'Estat l'administració de la qual té encomanada, portarà a efecte, com a activitat preventiva, la realització d'accions de neteja a un costat i a l'altre de la via fèrria, en la forma que ulteriorment es descriurà, amb subjecció, en tot cas, als recursos econòmics de què dispose en cada exercici per a complir esta finalitat.
Dotze
Que ADIF està legalment habilitat per a portar a terme inversions en totes aquelles línies que formen part de la Xarxa Ferroviària d'Interés General, i que siguen de la seua titularitat o l'administració de les quals tinga atribuïda.
Tretze
Que ADIF, a fi a cooperar activament en la prevenció i la lluita contra els incendis forestals en la Comunitat Valenciana i, amb l'objecte d'articular totes les actuacions i mitjans que siguen necessaris per a pal·liar els efectes nocius que de manera general tenen aquells sobre l'entorn natural en este àmbit geogràfic, desitja concentrar els recursos econòmics de què dispose en cada exercici, en les línies ferroviàries convencionals de la seua titularitat o l'administració de les quals té legalment encomanada, que transiten per zones forestals o d'influència forestal, executant, de forma prioritària, les seues actuacions en aquells traçats en els quals existisca, d'acord amb els antecedents històrics que es posseïsquen i de la informació estadística amb què es compte, una major incidència, en el que a producció d'incendis es referix o un major impacte ambiental, ateses les circumstàncies concurrents.
Catorze
Que la Generalitat, a través de la Conselleria de Governació, és l'entitat prestatària del telèfon únic d'urgències europeu 112, d'acord amb el que establix l'article 5 del Reial decret 903/1997 de 16 de juny, pel qual es regula l'accés mitjançant xarxes de telecomunicacions, al servei d'atenció de telefonades d'urgència a través del número telefònic 112.
Que segons l'article 2 del Reial decret 903/1997 per a garantir la resposta i l'atenció adequada de les telefonades d'urgència dels ciutadans i assegurar una actuació ràpida, ordenada i eficaç dels serveis públics competents, l'entitat prestatària del 112, establirà acords o convenis de col·laboració amb aquells serveis que no siguen de la seua titularitat.
Que els centres de comunicacions, comandament i control dels firmants del present conveni formen part del Sistema Integrat de Gestió d'Emergència I Comunicacions de «112 Comunitat Valenciana», i estan interconnectats telemàticament entre si i amb la Sala d'Atenció de Telefonades del «112 Comunitat Valenciana»: les unitats forestals de la Conselleria de Medi Ambient, Aigua, Urbanisme i Habitatge; el Servei de Coordinació d'Emergències de la Conselleria de Governació; el Lloc de Comandament i el Centre de Protecció i Seguretat d'ADIF a València.
En conseqüència, de conformitat amb el que s'ha exposat, les parts firmants, acorden formalitzar el present conveni, amb subjecció a les següents
CLÀUSULES
PRIMERA. OBJECTE
L'objecte del present conveni consistix, d'una banda, en l'establiment de les condicions de col·laboració entre ADIF i la Generalitat quant a la prevenció i, si és el cas, l'extinció d'incendis forestals en les proximitats de les línies fèrries titularitat d'ADIF o l'administració de les quals tinga legalment encomanada, que transiten per les zones forestals o d'influència forestal (detallades en l'annex 1 a este document), amb singular atenció a aquelles en què existisca, d'acord amb els antecedents històrics que es posseïsquen i de la informació estadística amb què es compte, una major incidència, en el que a producció d'incendis es referix o un major impacte ambiental, ateses les circumstàncies concurrents, verbigràcia, l'existència en la proximitat d'aquelles, de parcs naturals protegits o termes municipals en què hi haja hagut incendis amb anterioritat, i d'una altra, en la realització per part d'ADIF d'un pla d'autoprotecció en les instal·lacions de la seua propietat que ho requerisquen, essencialment subestacions, que es troben ubicades en les mencionades zones, amb l'excepció, quant a l'execució del citat pla, d'aquelles que estiguen situades dins del límit perimetral dels municipis, i en este cas, correspondrà a les corporacions municipals l'elaboració i implementació d'este.
SEGONA. OBLIGACIONS
1ª. Obligacions de la Generalitat
Davant de la generació d'un incendi en les proximitats de línies fèrries administrades per ADIF, en l'àmbit de la Comunitat Valenciana, «112 Comunitat Valenciana» alertarà l'ADIF, enviant «Carta de telefonada telemàtica» al terminal del Lloc de Comandament de Circulació qui al seu torn, en concordança amb el seu procediment intern, informarà els serveis de protecció civil o manteniment d'infraestructura de línies convencionals que resulten o puguen resultar afectades. Esta carta de telefonada contindrà la totalitat d'informació sobre l'incident disponible en el sistema «112 Comunitat Valenciana» i necessàries per a l'actuació davant de l'incendi forestal.
La Generalitat, a través de la Conselleria de Governació, entregarà a l'ADIF una llista dels seus centres operatius, per raó dels quals es facilite la llista dels seus números de telèfon, fax, correus electrònics i personal de contacte. L'esmentada llista es mantindrà actualitzada permanentment. Annex núm. 2.
La Conselleria de Medi Ambient, Aigua, Urbanisme i Habitatge comunicarà de forma expressa, dins del termini i la forma escaient, per fax o correu electrònic, a la Delegació Territorial de Llevant d'ADIF, qualsevol anormalitat detectada sobre els marges de la via en les línies fèrries convencionals que transiten per les zones forestals o d'influència forestal (detallades en l'annex 1 a este document), en les quals és necessari actuar, d'acord amb les prioritats fixades a l'efecte en el present conveni i, conferirà a l'ADIF un termini raonable perquè les dites deficiències puguen ser esmenades com cal.
La Conselleria de Medi Ambient, Aigua, Urbanisme i Habitatge facilitarà, en l'àmbit del present conveni, les actuacions corresponents a les preceptives autoritzacions en matèria de desbrossaments, poda i tala d'arbratge que, si és el cas, siguen procedents, com també els procediments de notificació als propietaris limítrofs amb les zones de domini públic sobre les quals s'actue.
La Comissió de Seguiment del present conveni, a la qual es fa al·lusió en l'estipulació quarta d'este, informarà l'ADIF de qualsevol incompliment d'allò que s'hi ha establit, a fi que ADIF, si és viable, amb la màxima diligència corregisca la situació de fet que genere la transgressió, tot això, a fi a vetlar, d'una banda, per la preservació de l'entorn natural i, d'una altra, per la protecció de l'interés públic general.
La Conselleria de Medi Ambient, Aigua, Urbanisme i Habitatge entregarà a l'ADIF una llista dels seus centres operatius, per raó dels quals es facilite la llista dels seus números de telèfon, números de fax, correus electrònics, i personal responsable d'aquells. L'esmentada llista es mantindrà actualitzada permanentment (annex núm. 2).
2ª. Obligacions de l'ADIF
La Direcció Executiva de Manteniment d'Infraestructura d'ADIF entregarà a la Conselleria de Medi Ambient, Aigua, Urbanisme i Habitatge com a la Conselleria de Governació de la Generalitat una llista dels òrgans interns, i personal responsable d'estos, amb competències en matèria de prevenció d'incendis forestals i, igualment, de les dependències responsables de protecció civil en l'àmbit de la Delegació Territorial de Llevant facilitant, a l'efecte, els números dels seus telèfons, del seu fax, els seus correus electrònics, i la resta de dades de contacte. La llista ha de mantindre's actualitzada permanentment (annex núm. 3).
La Direcció Executiva de Manteniment d'Infraestructura d'ADIF, sense perjudici del que disposa l'article 7.3 de la Llei 39/2003, de 17 de novembre, en relació amb el que ha estipulat l'article 17.2 del Reial decret 2387/2004, de 30 de desembre, comunicarà amb antelació a la Conselleria de Medi Ambient, Aigua, Urbanisme i Habitatge la realització, en les línies fèrries convencionals detallades en l'annex 1, de tots els treballs de conservació, reposició i manteniment d'estes i de les seues instal·lacions auxiliars que porte a terme, per estar en zones forestals o d'influència forestal, sempre que l'objecte de les dites tasques estiga conformat per accions de soldadura aluminotèrmica o utilització de motors i grups electrògens, perquè en cas de produir-se algun accident involuntari, a pesar de les mesures preventives i de seguretat adoptades per l'esmentada direcció executiva, s'establisquen per ambdues parts totes les mesures que resulten convenients per a preservar el medi natural.
ADIF, a través de la Direcció Executiva de Manteniment d'Infraestructura, es compromet a realitzar en aquelles instal·lacions de la seua titularitat que es troben ubicades en zones forestals o d'influència forestal i, fora dels límits dels nuclis urbans, un pla d'autoprotecció que tinga com a finalitat, d'una banda, la integritat i preservació d'aquelles i, d'una altra, evitar l'afectació accidental del medi natural en el cas que es produïra la generació involuntària d'un incendi dins d'estes.
Totes les actuacions realitzades per l'ADIF per a la construcció, la millora i el manteniment de línies fèrries realitzades en terrenys forestals o en una franja de seguretat de 500 metres al voltant d'estos, han d'executar-se d'acord amb el que establix el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terrenys forestals o en els seus voltants.
L'ADIF, durant la vigència del present conveni, realitzarà una inversió anual segons l'assignació pressupostària, per a les accions preventives del tren herbicida, neteja mecànica i recollida de materials dels marges de les vies fèrries que discorren per les zones forestals o d'influència forestal (500 metres al voltant de la zona forestal), a la qual s'ha fet referència, detallada en l'annex 1, executant la seua actuació en una longitud igual a la de convergència de les vies fèrries amb les esmentades zones, i en una amplària de 8 metres (huit metres) a un costat i a l'altre d'estes vies, sempre que l'ADIF tinga disponibilitat dels terrenys, sense perjudici de les actuacions especials a què fa referència l'estipulació tercera del present conveni, tot això, per a posar de manifest la seua màxima disponibilitat de cooperació amb la Generalitat, per a previndre la generació d'incendis forestals.
Les accions que s'han de dur a terme es realitzaran de conformitat amb el següent ordre de prioritats, segons els recursos econòmics disponibles en cada exercici:
a) Línies fèrries convencionals que transiten per zones forestals o d'influència forestal en les proximitats de les quals existisquen espais naturals protegits i termes municipals en què s'hagen produït incendis.
b) Línies fèrries convencionals que transiten per zones forestals o d'influència forestal en les proximitats de les quals existisquen espais naturals protegits.
c) Línies fèrries convencionals que transiten per zones forestals o d'influència forestal.
TERCERA. ACTUACIONS PREVENTIVES ESPECIALS EN ZONES D'ALT RISC D'INCENDIS O DE PROTECCIÓ PREFERENT
Les parts determinaran, anualment, de forma conjunta:
Les actuacions preventives especials que l'ADIF durà a terme, en punts singularment crítics de les zones d'alt risc d'incendis o de protecció preferent, concretant-se, estos espais, sobre la base de la informació estadística de què es dispose i que haja servit de suport per a la conformació de la corresponent relació històrica de producció d'incendis imputats al ferrocarril, en zones forestals o d'influència forestal, convergents amb línies fèrries convencionals no tancades al trànsit, a fi que ADIF realitze una singular actuació en estes, definint ambdues parts, en este sentit l'amplària de l'àrea en què s'executaran les tasques de neteja d'aquelles, excepte pacte contrari, és d'un mínim de 8 metres (huit metres) a cada costat de la via, sempre que ADIF tinga disponibilitat dels terrenys, tal com ha expressat l'estipulació segona del present conveni, en ser esta la zona de domini públic per a les vies fèrries. Entre els treballs que s'han de realitzar en esta zona es troben:
- Eliminació de la vegetació arbustiva per a evitar la continuïtat horitzontal i la vertical amb els arbres.
- Aclarida de la massa arbòria, per a evitar la continuïtat de copes, exceptuades les formacions lineals separades de nuclis boscosos.
- En cas que no existisca massa arbòria, es farà una eliminació selectiva del matoll, que evite la continuïtat del combustible, eliminant amb preferència les que tinguen major grau d'inflamabilitat.
A l'efecte, la Generalitat atorgarà els permisos oportuns per a dur a terme estes actuacions.
Les èpoques de l'any en què es duran a terme estes tasques, d'acord amb les condicions climàtiques imperants, espècies vegetals existents i potencials efectes col·laterals del tractament químic, portant a l'efecte, en este sentit, una adequada selecció del producte idoni com a agent herbicida.
QUARTA. SEGUIMENT I GESTIÓ DEL CONVENI
Per a la interpretació del present conveni, com també per a l'impuls i el control de les actuacions d'este derivades, es crearà una Comissió Mixta de Seguiment formada per set membres, un de la Delegació del Govern en la Comunitat Autònoma Valenciana, dos de la Conselleria Medi Ambient, Aigua, Urbanisme i Habitatge, dos de la Conselleria de Governació i dos d'ADIF, corresponent la presidència d'esta a un dels representants de les esmentades conselleries. Esta Comissió aprovarà les seues normes d'activitat.
El règim de funcionament de la Comissió s'ajustarà al que disposa el títol II, capítol II, de la Llei 30/1992, de 26 de novembre, de règim jurídic de les administracions públiques i del procediment administratiu comú.
Així mateix, si les parts ho estimen pertinent, per a una major eficàcia i coordinació de les actuacions conjuntes estipulades, poden crear-se comissions de treball a nivell provincial.
La Comissió de Seguiment assumirà, entre altres funcions, la d'informar les parts sobre qualsevol incompliment del que disposa el present conveni, promovent les accions necessàries perquè la part infractora procedisca, amb la màxima celeritat, d'un costat, a complir els requeriments a què estiga obligada i, d'un altre, a esmenar els problemes generats com a conseqüència de tal transgressió.
CINQUENA. VIGÈNCIA I DURACIÓ
La vigència del present conveni es pacta per a un període de cinc anys, el qual començarà a comptar-se a partir de la data de la ratificació per les parts. Finalitzada la seua vigència, el conveni es prorrogarà, per idèntic termini, observant el mateix procediment seguit per a l'autorització, excepte voluntat en contra manifestada explícitament per qualsevol de les parts, amb tal fi, ha de comunicar-ho de forma expressa a l'altra amb una antelació mínima de dos mesos a la data d'expiració del conveni.
El present acord s'extingirà, a més, per les causes següents:
a) Per incompliment de qualsevol de les estipulacions establides en este conveni, prèviament posat de manifest, de forma expressa, per la part a qui li perjudique.
b) Per mutu acord de les parts, del que quede la deguda constància en document elaborat a l'efecte.
SISENA. NATURALESA ADMINISTRATIVA I ARBITRATGE
El present conveni té caràcter administratiu i estarà subjecte a la normativa administrativa en vigor, aplicant-se, en tot el no previst eneste, la Llei 30/1992, de 26 de novembre, de règim jurídic de les administracions públiques i del procediment administratiu comú.
Ambdues parts acorden que les qüestions que puguen sorgir en la interpretació o en el compliment del present conveni seran dirimides en el si de la Comissió de Seguiment.
Les qüestions litigioses que puguen sorgir en la interpretació o en el compliment del present conveni es residenciaran en l'ordre jurisdiccional contenciós administratiu.
I, en prova de conformitat amb tot el que s'ha exposat, ambdues parts firmen el present conveni, per quadruplicat exemplar, en el lloc i la data expressat en l'encapçalament.
El conseller de Medi Ambient, Aigua, Urbanisme i Habitatge
José Ramón García Antón
El conseller de Governació
Serafin Castellano Gómez
El president del consell d'Administració de Adif
Antonio González Marín
ANNEX 1
LÍNIES FERROVIÀRIES D'ADIF EN LA COMUNITAT VALENCIANA
ANEXO 1
LÍNEAS FERROVIARIAS DE ADIF EN LA COMUNITAT VALENCIANAANNEX 2
TELÈFONS, FAX I CORREUS ELECTRÒNICS D'ACTUACIÓ EN PREVENCIÓ
I LLUITA CONTRA INCENDIS FORESTALS DE LA GENERALITAT

ANNEX 3
TELÈFONS, FAX I CORREUS ELECTRÒNICS D'ACTUACIÓ EN PREVENCIÓ I LLUITA CONTRA INCENDIS FORESTALS D'ADIF

ANEXO 2
TELÉFONOS, FAX Y CORREOS ELECTRÓNICOS DE ACTUACIÓN EN PREVENCIÓN Y LUCHA CONTRA INCENDIOS FORESTALES DE LA GENERALITAT

ANEXO 3
TELÉFONOS, FAX Y CORREOS ELECTRÓNICOS DE ACTUACIÓN EN PREVENCIÓN Y LUCHA CONTRA INCENDIOS FORESTALES DE ADIF
